Hlina, Alojz, poslanec NR SR (2015-10-01):
Ďakujem veľmi pekne. Vážený pán predseda, vážené kolegyne, kolegovia, tento návrh je v zásade aj návrh, ktorý sa pokúša znova vrátiť k téme, ktorú sme nedokončili. Začali, ale nedokončili, aj kvôli, by som povedal, nešťastným vyjadreniam niektorých vašich údajne právnikov a to je riešenie vzniknutej priestupkovej imunity. Proste my máme na Slovensku veľkú množinu obyvateľstva, ktorá proste má výsadu priestupkovej imunity, hej, a ona je si toho vedomá a pracuje s tým, že je priestupkovo imúnna, a irituje to čoraz viac majoritného obyvateľstva, bežných obyvateľov. Otázka stojí, že či to chcete riešiť alebo nechcete, hej. A ja budem možno tieto slová skôr adresovať, ak sa to dostane k nejakým policajtom. Lebo ja aj týmto návrhom chcem chrániť aj policajtov. My sa dostávame do polohy, že nám bijú policajtov. Viete, že, nieže policajti bijú, ale že nám bijú policajtov, že policajti začínajú mať v určitých lokáciách problémy nielenže s autoritou, to už dlhodobo práve kvôli tejto priestupkovej imunite, ale už začínajú mať problémy s fyzickými atakmi, hej. A nejde to dole, ide to práveže hore. Takže pokúsim sa predložiť návrh, ktorý by pomohol policajtom vrátiť sa k autorite, o ktorú nie svojou vinou prišli. Prišli vinou toho, že zákony tejto krajiny sú zlé a tento parlament sa zaujíma o všetko možné, len nie o to, aby sa ľuďom pomohlo. Čiže ak bijú niekde policajtov, tak podľa mňa by to malo byť jasným signálom sociologickým, že niekde sa stala chyba. V návrhu hovoríme, že ak je niekde skupina priestupkovo imúnnych, ktorým v zásade nič nemôžete, lebo vám nič nezaplatia, lebo však nič nemajú, hej, a naďalej budú pokračovať v tej činnosti, ktorá je v rozpore s priestupkom, nemusí byť protizákonná, lebo tam môže ísť do basy. Ale im je niekedy v base lepšie poväčšine. Však sú prípady, mne to už hovorili, že na zimu sa sťahujú jak „Dobrí holubi sa vracajú“ alebo jak bociany idú do Afriky, tak ľudia idú do basy. Lebo je tam teplo, je tam strava a niekto sa priamo vypýta, hej, do tej basy. Čiže my sme sa dostali do polohy, že už začína byť problém, že už ani tá basa neplní funkciu toho, toho trestu, hej. Pre niekoho to je pobytový tábor, hej. Čiže naozaj sú zvláštne veci, s ktorými sme konfrontovaní. Otázka stojí, že či máme to ambíciu to riešiť, alebo nie. Nech sa páči. Myslím, že s tým budeme mať čoraz väčší problém. Tento návrh hovorí zjednodušene, že ak niekto trikrát po sebe nezaplatil pokutu, ktorá mu bola udelená v priestupkovom konaní, tak na šesť mesiacov sa mu tá sociálna dávka, to 61 eur, ja neviem, koľko centov drobných, nebude vyplácať v hotovosti, ale bude sa to nahrádzať zjednodušene jedným teplým jedlom denne. Zjednoduším to úplne absolútne. (Reakcie z pléna.) To znamená, že ak niekto robí priestupky, neplatí za priestupky, tak je možné využiť inštitút, že na pol roka ten človek bude chodiť na kapustovú, a teraz môžeme hovoriť, že kde, na obecný úrad, na policajnú stanicu, to už upraví všeobecne záväzný predpis. Čiže nebojme sa, nebojme sa nazvať veci pravým menom. A ja vám poviem. Ak niekde je societa, ktorá vie, že im nikto nič nemôže, tak sa podľa toho správa. Ak však bude ustanovenie, ktoré bude hovoriť, chlapče môj zlatý, trikrát, trikrát to urobíš a nezaplatíš, tak na kapustovú ty nepôjdeš, ja neviem, kedy tie dávky vyplácajú, nepôjdeš dvadsiateho alebo koľkého na poštu pre dávky, ale každý deň pošliapeš tri kilometre na obecný úrad a tam ti dajú kapustovú polievku. A dovolím si tvrdiť, že toto môže pôsobiť výchovne a preventívne. Lebo my, v zásade to je zmyslom zákona pôsobiť výchovne a preventívne. Toto môže mať ten efekt, ktorý sme už častokrát pri našich zákonoch stratili. A na to apelujem. Čiže ak si nejaký, nechcem sa menovať alebo nejako dotknúť, ale niekto povie, aha, môže sa mi stať to, že mi nedajú tie peniaze, ale budem musieť chodiť na fazuľovú alebo kapustovú raz za deň na obecný úrad alebo na policajnú stanicu dokonca, tak si rozmyslím. A toto hovorí tento zákon. Prosím vás, ak máte pocit, že je to zlý zákon, tak vystúpte a povedzte, že je to zlý zákon. Ja si myslím, že je to návrh, ktorý zohľadňuje skutočnosti, s ktorými sme konfrontovaní. A my sme naozaj konfrontovaní s tým, že nám bijú policajtov. Naši policajti stratili rešpekt v určitých komunitách a toto je spôsob, ako tomu pomôcť.